Basque Club (euskal etxea, San Frantzisko)

Basque Club Estatu Batuetan Kalifornia estatuko San Frantzisko hirian dagoen euskal etxe bat da. Hau da elkartearen helbidea: 949 Valencia Street.
 Historia 
Kalifornia barrualdean eta Nevadan euskaldunek artzain lanak hartu bazituzten ere San Franciscon lorezain falta gertatu zen, lan hori zuten japoniarrekiko mesfidantza nagusitu baitzen Bigarren Mundu Gerra garaian Estatu Batuetan. Euskaldunek bete zuten hutsune hori.

1960ko ekainean Xalbador eta Mattin bertsolariak Kaliforniako euskal etxeetan egiten ari ziren bertso biraren barnean San Franciscora gonbidatuak izan ziren. Euskaldunak lorezainak izanik Saratogako parkean egin zuten ekitaldia, baina bertaratu ziren frantses batzuek ezer ulertzen ez zutela eta mikrofonoa itzaldu zuten eta ekitaldia bertan behera gelditu zen. Arratsalde hartan euskal jatorriko kide batzuk San Franciscoko Hotel de France ostatuan bildu ziren eta Euskal Etxea sortzea erabaki zuten. Hotelaren jabea zen Claude Berhouet izan zen lehenengo presidentea. Urrirako bazituen 100 bazkide, hegoaldekoak zein iparraldekoak, eta azkar bilduko zituzten 700 bazkide.

1961eko ekainaren 4an Mountain View-en piknika antolatu zutenean 1.500 pertsona bildu ziren.

1961ean Zazpiak Bat dantza taldea sortu zen eta urte berean San Francisco Gazteak, haurrentzako dantza taldea. 1964an Zazpiak Bat Klika txaranga sortu zen eta urte berean San Francisco Columbus Day desfilean hartu zuen parte. Beranduago Elgarrekin Basque Choir abesbatza sortu zuten eta 1983an diskoa kaleratu zuten.

1966an pilota txapelketa antolatu zen Stockton hirian (Kalifornia), San Franciscon ez baitzegoen frontoirik. 1971n Basque Clubek bere frontoi propioa eraiki zuen eta 1978an Frantziako Nazioarteko pilota txapelketa hartu zuten parte San Franciscoko pilotariek.

Euskal Etxeak ez zuen eraikin propiorik, oso garestia izateagatik, eta frontoiaren inguruan biltzen ziren euskaldunak. 1979an ordea frontoia eraitsi egin zuten eta Basque Clubeko kideek egoitza bat eraikitzea pentsatu zuten. 1978an estatutuak berridatzi ziren, emakumezkoak kide izatea baimenduz, eta San Franciscoko hegoaldean erositako lursail batean San Francisco Basque Cultural Center elkartearekin batera etxea altxatu zuten.

1979an NABOren (North American Basque Organizations) asanblada antolartu zuen eta 20.000 euskaldun bildu ziren San Franciscon. Urte hartan bertan gazteentzako udalekuak antolatu zituzten Music Camp izenarekin. Euskara, dantzak, akordeoi eta txistu klaseak erakustea zuten helburu udaleku horiek.

Gaur egun bi elkarte bereizi izaten jarraitzen dute San Francisco Basque Club-ek eta San Francisco Basque Cultural Center-ek, eta jarduerak elkarrekin antolatzen dituzten arren jabego kontuegatik ezin izan dute bat egin oraindik.

 Helburuak 
San Francisco Basque Club elkarteak euskal kultura sustatzea su helburu: euskara, musika, dantza, gastronomia, historia, kirolak eta abestiak. Bestetik elkarteko gazteak Euskal Herrira bisitan eramaten ditu arbasoen lurra ezagutzeko asmoz.

 Baliabideak 

 Euskal etxeak taberna eta jatetxea, areto handia, bilera gelak eta frontoia ditu.
 Basque Club Aldizkaria
 Zazpiak Bat dantza taldea
 Klika txaranga
 Elgarrekin Basque Choir abesbatza

 Jarduerak 

 Mus txapelketa. Lehenengo ekitaldia 1963an izan zuen.
 Urteroko piknikak ekaineko azken asteburuan.

 Munduko Euskal Etxeen mapa 
erdian|thumb|380x380px|Ikus Munduko euskal etxeen mapa interaktiboa (Wikidatako datuekin, 2025)

 Erreferentziak 

 Ikus, gainera 
 Euskal etxeak
 Euskal diaspora

 Kanpo estekak 
 www.euskaletxeak.eus

Kategoria:Ameriketako Estatu Batuetako euskal etxeak
Kategoria:San Frantziskoko (Kalifornia) eraikinak
Kategoria:Euskal kultura Kalifornian